QUEZON CITY -Pormal nga inlunsad da Gob. Deogracias Victor Savellano ken ti Inter-Island Airlines ti biahe ti eroplano a Manila-Vigan-Manila via ti eropuerto ti Vigan City iti maysa nga otel ditoy itay Marso 9.
“Maysa daytoy a break-through para iti lalo pay a panagdur-as ti Ilocos Sur gapu ta manamnama ti isasan-tak pay ti turismo ken negosio iti probinsia,” kinuna ti gobernador bayat ti launching ti nasao a biahe ti eroplano a naangay idi Marso 9 iti Hotel Rembrandt itoy a siudad.
Kas iti immun-unan a panangipakaammona iti probinsia, dinawat manen ni Savellano ti naan-anay a pannuporta dagiti amin a sektor tapno agballigi ti proyekto.
Kabayatanna, kinuna ni League of Municipalities of the Philippines, Ilocos Sur Chapter President Edgardo Zaragoza a dakkel a tiempo ti mainut iti kaaddan ti biahe ti eroplano gapuna nga ikampaniana a suportaran dagiti umili nangruna dagiti negosiante daytoy.
“Ti maikarik ken ni Gov. DV ket ti naimpapusuan a panangikampaniak itoy a proyekto iti man grupomi a mamayor wenno kadagiti kalugaranmi ta mamatiak a kasapulan ti probinsia ti kompleto a pasilidad tapno naan-anay ti panagdur-asna,” innayon ti mayor.
Iti tourism summit a naangay iti Ilocos Sur, nadakamat ti gobernador a nangilatang ti probinsia iti P1.6 million para iti 30 guaranteed seats nga alaen ti probinsia tapno maguyugoyna ti Inter Island Airlines a manglukat iti rota a Manila-Vigan ken Vigan-Manila.
Bayat ti nasao a summit, impakaammo ni Luc Helgen, chairman ti Inter-Island Airlines a mangrugi ti umuna a biahe iti Marso 19.
Segun ken ni Department of Tourism regional director Martin Valera, kangrunaan a benepisio ti kaaddan ti biahe ti eroplano a Manila-Vigan ti kalakan ti access ken maksayan pay ti fuel cost dagiti agbibiahe nga agar-aramat iti luganda.
“Kadagiti kanayon nga agkamkamat iti oras, sigurado a maragsakanda iti kaaddan ti Manila-Vigan vice versa a biahe,” kinuna ni Valera.
Sinaludaran met ni Quezon City 1st District Representative Vincent “Bingbong” Crisologo daytoy nga addang ti gobierno probinsial idinto a kinunana a dakkel a pakalag-ananda a Manila-based Ilocos Surians ti kaaddan ti biahe ti eroplano ditoy.
Inkari ti diputado nga awisenna dagiti kadistrituanna nga umay met mangkita iti pintas ti Ilocos Sur.
Iti inisial a rota, agbiahe ti Inter-Island Airlines manipud Manila iti alas kuatro ti malem ti Domingo ket agsubli iti 7:30 ti bigat ti Lunes. Tumayab met ti maikadua a biahe iti 4pm ti Huebes ket agsubli iti Manila iti 7:30 ti bigat ti Biernes.
Segun ken ni Helgen, P3,450 ti plete ti one way a biahe wenno P6,900 ti roundtrip.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn